בס"ד

פרשת בשלח - מלחמת עמלק

\*\*לא עבר הגהה של הרב איתמר

תקציר השיעור-

נתבונן בפרשיית המלחמה בעמלק, ננסה לעלות שאלות שונות שעולות מתוך הפרשיה. מדוע הקב"ה לא מופיע כלל בתוך הפרשייה? למה יש שתי זירות של פעולה, האחת של יהושוע ואחת של משה על ההר? ומה העניין של ידי משה? (הידיים של משה עושות מלחמה?!). נביא את הפירושים של הפרשנים השונים, ונציע גם פירוש נוסף מתוך השוואה בין מלחמת עמלק ויציאת מצרים. נזהה שההבדל המשמעותי הוא שיציאת מצרים נעשה כנס גמור ללא התערבות אנושית כלל לעומת המלחמה בעמלק שכולה טבעית ולא נסית בכלל. נסכם עם דבריו של האיזביצה, נראה ששתי העקרונות האלה של מלחמה טבעית ע"י השתדלות של תפילה ומאבק, ומלחמה ניסית ללא השתדלות ועם בטחון מוחלט בה', הם שתי תנועות של חיים שיש אצל כל אחד מאיתנו ואנחנו נעים ביניהם כל הזמן. ועל כל אחד לראות כיצד הוא מאזן את עצמו בין שתי התנועות הללו.

השבוע נעסוק בפרשיית עמלק שמופיעה בסוף פרשתנו. מתוך עיון בפרשיה נעלה שאלות וננסה לטפל בהם ולהציע תזה ביחס למלחמה הזאת. ראשית נומר שאין לנו שום רקע להגעה הזאת של עמלק, למה הוא מגיע? מאיפה הוא מגיע? מי מביא אותו וכו'. שנית חסרה פה מאוד התערבותו של הקב"ה בסיפור, כי נראה שמשה פועל על דעת עצמו וה' לא מנחה אותו.
לפעמים כאשר יש מילה שמופיעה הרבה פעמים בפרשיה היא יכולה להיות בעצם המילה המנחה, ובאופן מיוחד מילים אלו בדרך כלל מופיעות במספרים טיפולוגיים (7,3, וכו'). וכאן אצלנו 'עמלק', 'משה', ו'מלחמה' מופיעים באמת 7 פעמים לעומת זאת 'אלוקים' לא מופיע אפילו פעם אחת.
שאלה נוספת שעולה היא מהיכן מגיע הציווי על יהושוע לכנס לוחמים ולצאת למלחמה הרי לא כתוב שה' אמר זאת.
משה עולה עם אהרון וחור לראש הגבעה ושאר העם נמצא למטה, וכתוב שכאשר משה מרים את ידיו גוברים ישראל וכאשר הוא מניח עמלק מנצח. ולא ברור למה זה ככה? מה הקשר בין הידיים של משה לניצחון העם?
ובאמת הפרשנים מציעים פירושים שונים לשאלה זו, הרשב"ם מציע-

1**. רשב"ם יז,יא**

**והיה כאשר ירים משה ידו - והמטה. וגבר ישראל - שכן דרך ערכי מלחמה: כל זמן שרואים הרמת נִסם... הן מתגברין, וכשהוא מושלך - רגילין לנוס ולהינצח.**

הרשב"ם מפרש שמדובר שהידיים של משה הם בעצם פעולה מוראלית, שבעצם הוא מרים נס כלומר דגל שבזכותו המורל של העם עולה והם מנצחים.
בדרך דומה מפרש החזקוני-

2**. חזקוני יז,ט**

**אנכי נצב על ראש הגבעה - כדי שיראוני אנשי החיל, לתת לב לחזק את לבם לקראת המלחמה... שכן דרך אנשי המלחמה: אחד מגיבוריהם עומד במקום גבוה ואוחז דגל בידו, לפי שכל האנשים היוצאים עמו למלחמה נושאים ונותנים עיניהם לדגל. כל זמן שהוא עומד במעמדו - נותנים לב להתחזק לקראת המלחמה; וכשהדגל נמוך ושפל - כסבורים שמת שר שלהם - ונָסים. אף כאן "ומטה האלהים בידי" - לאות ולסימן במקום דגל.**

גם החזקוני כמו הרשב"ם מפרש שהידיים הם פעולה טבעית ולא נס.
לעומתם הראב"ע מפרש-

3**. ראב"ע יז,ט**

**ומטה האלהים בידי" - שארים בו ידי להתפלל**

הרמת הידיים מטרתם היא התפילה.

4**. משנה מסכת ראש השנה פרק ג**

**(ח) וְהָיָה כַּאֲשֶׁר יָרִים משֶׁה יָדוֹ וְגָבַר יִשְׂרָאֵל וגו', (שמות יז) וְכִי יָדָיו שֶׁל משֶׁה עוֹשׂוֹת מִלְחָמָה אוֹ שׁוֹבְרוֹת מִלְחָמָה. אֶלָּא לוֹמַר לָךְ, כָּל זְמַן שֶׁהָיוּ יִשְׂרָאֵל מִסְתַּכְּלִים כְּלַפֵּי מַעְלָה וּמְשַׁעְבְּדִין אֶת לִבָּם לַאֲבִיהֶם שֶׁבַּשָּׁמַיִם הָיוּ מִתְגַּבְּרִים. וְאִם לָאו, הָיוּ נוֹפְלִין. כַּיּוֹצֵא בַדָּבָר אַתָּה אוֹמֵר, (במדבר כא) עֲשֵׂה לְךָ שָׂרָף וְשִׂים אֹתוֹ עַל נֵס, וְהָיָה כָּל הַנָּשׁוּךְ וְרָאָה אֹתוֹ וָחָי. וְכִי נָחָשׁ מֵמִית, אוֹ נָחָשׁ מְחַיֶּה. אֶלָּא, בִּזְמַן שֶׁיִּשְׂרָאֵל מִסְתַּכְּלִין כְּלַפֵּי מַעְלָה וּמְשַׁעְבְּדִין אֶת לִבָּם לַאֲבִיהֶן שֶׁבַּשָּׁמַיִם, הָיוּ מִתְרַפְּאִים, וְאִם לָאו, הָיוּ נִמּוֹקִים.**

המשנה המפורסמת של ראש השנה מסבירה שמצד אחד הידיים הם לא ממש נס ואות וגם לא תפילה בדומה לרשב"ם, אבל העניין זה לא המורל שגבר אלא בעצם זה התפילה של העם בשעה שרואים את הידיים.
אבל יש כשל בשני הפירושים, שהרי דווקא בהשוואה פה במשנה אל נחש הנחושת אנחנו רואים את ההבדל, שהרי בנחש הנחושת העם מסתכלים באמת כלפי מעלה ואז עושים תשובה. לעומת זאת בסיפור שלנו לא מופיעה אמירה על הסתכלות של יהושוע והעם כלפי מעלה אל ידי משה.
ולכן עדיין לא ברור למה אנחנו צריכים את שתי הזירות הללו גם את הזירה של משה למעלה וגם הזירה של העם למטה.
שאלה נוספת היא למה כאשר משה מכה על הים ועל היאור ידיו לא מתעייפות, אבל דווקא פה במלחמה מול עמלק הידיים שלו כן נעשות כבדות והוא מתעייף. ולא רק זה אם מדובר בנס למה הכתוב מציין את זה ואיך ייתכן שזה קורה?.
בנוסף לא ברור מה הפירוש של המילים "ויהי ידיו אמונה"?.
למה עמלק זוכה לכל כך הרבה איבה כלפיו? מה הוא עשה שכל כך נורא? הרמב"ן מנסה להסביר למה הוא זכה לאיבה זו-

5**. רמב"ן שמות יז,טז**

**וטעם העונש שנענש עמלק יותר מכל העמים, בעבור כי כל העמים שמעו וירגזון, ופלשת אדום ומואב ויושבי כנען נמוגו מפני פחד ה' ומהדר גאונו. ועמלק בא ממרחק כמתגבר על השם, ולכך אמר בו (דברים כ"ה, יח) וְלֹא יָרֵא אֱלֹהִים**

לפי הרמב"ן הטעם לאיבה כלפי עמלק קשורה בעובדה שכאשר שאר העמים שמעו על הניסים שעשה הקב"ה הם פחדו ונמנעו מלצאת להילחם בעם ישראל. לעומתם עמלק לא פחד מכוחו של הקב"ה ויצא מרחוק על מנת להילחם בישראל.

נראה שכדי לענות על כל השאלות הללו יש לעשות השוואה בין סיפור יציאת מצרים לבין סיפור מלחמת עמלק-

|  |  |
| --- | --- |
| **מלחמה בעמלק – פרק יז'** | **מלחמה במצרים** |
| (ח) וַיָּבֹא עֲמָלֵק **וַיִּלָּחֶם עִם יִשְׂרָאֵל** בִּרְפִידִם: | (יד,ח) וַיְחַזֵּק ד' אֶת לֵב פַּרְעֹה מֶלֶךְ מִצְרַיִם וַיִּרְדֹּף אַחֲרֵי בְּנֵי יִשְׂרָאֵל וּבְנֵי יִשְׂרָאֵל יֹצְאִים בְּיָד רָמָה: |
| אין תגובה של העם. | (יד,י) וּפַרְעֹה הִקְרִיב וַיִּשְׂאוּ בְנֵי יִשְׂרָאֵל אֶת עֵינֵיהֶם וְהִנֵּה מִצְרַיִם נֹסֵעַ אַחֲרֵיהֶם וַיִּירְאוּ מְאֹד וַיִּצְעֲקוּ בְנֵי יִשְׂרָאֵל אֶל ד': |
| (ט) וַיֹּאמֶר משֶׁה אֶל יְהוֹשֻׁעַ **בְּחַר לָנוּ אֲנָשִׁים** **וְצֵא** **הִלָּחֵם בַּעֲמָלֵק**  | (יד,יג-יד) וַיֹּאמֶר משֶׁה אֶל הָעָם אַל תִּירָאוּ הִתְיַצְּבוּ וּרְאוּ אֶת יְשׁוּעַת ד' [...] **ד' יִלָּחֵם לָכֶם** וְאַתֶּם תַּחֲרִשׁוּן: |
| **מָחָר** אָנֹכִי נִצָּב עַל רֹאשׁ הַגִּבְעָה  | (ח,ו) וַיֹּאמֶר **לְמָחָר** וַיֹּאמֶר כִּדְבָרְךָ לְמַעַן תֵּדַע כִּי אֵין כַּד' אֱלֹהֵינוּ; (ח,יט) וְשַׂמְתִּי פְדֻת בֵּין עַמִּי וּבֵין עַמֶּךָ **לְמָחָר יִהְיֶה הָאֹת הַזֶּה**: |
| **וּמַטֵּה הָאֱלֹהִים בְּיָדִי**: | (ד,כ) וַיִּקַּח משֶׁה אֶת אִשְׁתּוֹ וְאֶת בָּנָיו וַיַּרְכִּבֵם עַל הַחֲמֹר וַיָּשָׁב אַרְצָה מִצְרָיִם וַיִּקַּח משֶׁה **אֶת מַטֵּה הָאֱלֹהִים בְּיָדוֹ**; (ז,יז) כֹּה אָמַר ד' בְּזֹאת תֵּדַע כִּי אֲנִי ד' **הִנֵּה אָנֹכִי מַכֶּה בַּמַּטֶּה אֲשֶׁר בְּיָדִי** עַל הַמַּיִם אֲשֶׁר בַּיְאֹר וְנֶהֶפְכוּ לְדָם |
| (י) וַיַּעַשׂ **יְהוֹשֻׁעַ** כַּאֲשֶׁר אָמַר לוֹ משֶׁה **לְהִלָּחֵם בַּעֲמָלֵק** וּמשֶׁה אַהֲרֹן וְחוּר עָלוּ רֹאשׁ הַגִּבְעָה: | (יד,כה) ... וַיֹּאמֶר מִצְרַיִם אָנוּסָה מִפְּנֵי יִשְׂרָאֵל **כִּי ה' נִלְחָם לָהֶם בְּמִצְרָיִם:** |
| (יא) וְהָיָה **כַּאֲשֶׁר יָרִים משֶׁה יָדוֹ** וְגָבַר יִשְׂרָאֵל וְכַאֲשֶׁר יָנִיחַ יָדוֹ וְגָבַר עֲמָלֵק: | (יד,טז) **וְאַתָּה הָרֵם אֶת מַטְּךָ** וּנְטֵה אֶת יָדְךָ עַל הַיָּם וּבְקָעֵהוּ; (י,כב) **וַיֵּט משֶׁה אֶת יָדוֹ** עַל הַשָּׁמָיִם |
| (יב) וִידֵי משֶׁה **כְּבֵדִים** וַיִּקְחוּ אֶבֶן וַיָּשִׂימוּ תַחְתָּיו וַיֵּשֶׁב עָלֶיהָ וְאַהֲרֹן וְחוּר תָּמְכוּ בְיָדָיו מִזֶּה אֶחָד וּמִזֶּה אֶחָד | (יד) וַיֹּאמֶר ד' אֶל משֶׁה **כָּבֵד** לֵב פַּרְעֹה מֵאֵן לְשַׁלַּח הָעָם: |
| וַיְהִי **יָדָיו אֱמוּנָה** עַד בֹּא הַשָּׁמֶש: | (יד,לא) וַיַּרְא יִשְׂרָאֵל אֶת **הַיָּד** הַגְּדֹלָה אֲשֶׁר עָשָׂה ד' בְּמִצְרַיִם וַיִּירְאוּ הָעָם אֶת ד' **וַיַּאֲמִינוּ** בַּד' וּבְמשֶׁה עַבְדּוֹ: |
| (יג) וַיַּחֲלשׁ יְהוֹשֻׁעַ אֶת עֲמָלֵק **וְאֶת עַמּוֹ** לְפִי חָרֶב: | (יד,ו) וַיֶּאְסֹר אֶת רִכְבּוֹ **וְאֶת עַמּוֹ** לָקַח עִמּוֹ: |
| (יד) וַיֹּאמֶר ד' אֶל משֶׁה **כְּתֹב זֹאת זִכָּרוֹן** בַּסֵּפֶר **וְשִׂים בְּאָזְנֵי יְהוֹשֻׁעַ** כִּי מָחֹה אֶמְחֶה אֶת זֵכֶר עֲמָלֵק מִתַּחַת הַשָּׁמָיִם: | (יג,יד) וְהָיָה הַיּוֹם **הַזֶּה לָכֶם לְזִכָּרוֹן** וְחַגֹּתֶם אֹתוֹ חַג לַד' לְדֹרֹתֵיכֶם חֻקַּת עוֹלָם תְּחָגֻּהוּ:(ט) וְהָיָה לְךָ לְאוֹת עַל יָדְךָ **וּלְזִכָּרוֹן בֵּין עֵינֶיךָ** לְמַעַן תִּהְיֶה תּוֹרַת ד' בְּפִיךָ כִּי בְּיָד חֲזָקָה הוֹצִאֲךָ ד' מִמִּצְרָיִם; (י,ב) **וּלְמַעַן תְּסַפֵּר בְּאָזְנֵי בִנְךָ** וּבֶן בִּנְךָ אֵת אֲשֶׁר הִתְעַלַּלְתִּי בְּמִצְרַיִם וְאֶת אֹתֹתַי אֲשֶׁר שַׂמְתִּי בָם וִידַעְתֶּם כִּי אֲנִי ד': |
| (טו) וַיִּבֶן משֶׁה מִזְבֵּחַ וַיִּקְרָא **שְׁמוֹ ד' נִסִּי**: | (ט,ג) הִנֵּה **יַד ד'** הוֹיָה בְּמִקְנְךָ |
| (טז) וַיֹּאמֶר **כִּי יָד** עַל כֵּס **יָהּ** מִלְחָמָה לַד' בַּעֲמָלֵק **מִדֹּר דֹּר**: | (טו,ב) עָזִּי וְזִמְרָת **יָהּ** וַיְהִי לִי לִישׁוּעָה (ג,טו) וַיֹּאמֶר עוֹד אֱלֹהִים אֶל משֶׁה כֹּה תֹאמַר אֶל בְּנֵי יִשְׂרָאֵל ד' אֱלֹהֵי אֲבֹתֵיכֶם אֱלֹהֵי אַבְרָהָם אֱלֹהֵי יִצְחָק וֵאלֹהֵי יַעֲקֹב שְׁלָחַנִי אֲלֵיכֶם **זֶה שְּׁמִי לְעֹלָם** וְזֶה זִכְרִי **לְדֹר דֹּר**: |

הבדלים:

* בעמלק כתוב "וילחם עם ישראל", לעומת המלחמה מול מצרים ששם כתוב שהקב"ה הוא זה שגורם להם לעשות זאת.
* תפילת העם במצרים מול חוסר בתפילה במלחמת עמלק.
* משה אומר ליהושוע לך להילחם, לעומת המלחמה במצרים ששם הוא אומר לא להילחם ולסמוך על הקב"ה. וגם פה יש העדר מוחלט של הקב"ה אל מול התערבות מוחלטת.
* נראה שכאשר משה עולה להר כביכול הולך להיות אות בדומה למילה "מחר" שמופיע תמיד לפני אותות במצרים.

ובאמת אם ממשיכים בהשוואה משה לוקח את המטה כמו בשאר האותות, ולכאורה אנחנו מצפים לאיזשהי התרחשות ניסית כמו במצרים.

ובאמת כאשר ממשיכים וכתוב שמשה מרים את ידיו וכך מנצח את עמלק, לכאורה מדובר בנס ואות כמו שהיינו מצפים.

עד כאן הסיפור יוצר לנו שתי זירות דיכוטומיות, זירה אחת שבה נעשית המלחמה בעזרת יהושוע אל מול עמלק ששם אין שום נוכחות אלוקית והיא אנושית לגמרי. למולה יש זירה שניה והיא הזירה שמתרחשת למעלה על ההר, היכן שמשה, אהרון וחור. שם יש "מטה" ו"יד" ו"מחר" מילים שלוקחות אותנו לכיוון של אותות וניסים כמו במצרים.
ואכן יש מפרשים שרוצים לטעון שהעובדה שיש פה שתי זירות באות לספר לנו על עמלק שיושב בנגב הרחוק, בזמן שעמ"י פוחד מהמלחמה ולכן הוא עושה סיבוב וכל העמים פוחדים מהם, לעומתם עמלק שומע שהם מגיעים מקדים אותם ויוצא לקראתם דרך ארוכה כדי להקדים תרופא למכה כביכול. ולכן הפרשנים אומרים שהמלחמה הזו צריכה להיות בעלת אופי של מלחמה על הארץ כי עמלק בא מהארץ. מלחמות אלו בדרך כלל מאופיינות בטבעיות שלהם כמו בשאר מלחמות יהושוע. לעומתם יש את ההנהגה הניסית של המדבר ע"י משה רבינו, ולכן יש פה שתי זירות שונות אחת ניסית ואחת טבעית.
ועל כן לפי זה לו יצויר שזו מלחמה טבעית בלבד אז היה רק את זירת יהושוע, ואם זו הייתה מלחמה ניסית בלבד אז לא הייתה את זירת יהושע אלא רק את זירת משה.
למרות שהפרשנות הזו מאוד קורצת ויפה, עדיין לא ברור על פיה מה הסיפור עם הכבדות של ידי משה, שהרי זה לא מתאים כלל לזירה ניסית!. לא היינו מעלים על דעתנו הרי שבשאר האותות שמשה עשה במצרים ידי משה יהיו כבדות. כלומר יש גם בזירה של משה על ההר למעלה צד טבעי ולא רק ניסי.
ואם נמשיך בהשוואה-

* אל מול הכובד של פרעה יש את הכובד של ידי משה.
* ו"יהי ידיו אמונה" אל מול "ויאמינו בה' ובמשה עבדו". ידיו של משה אל מול יד ה'. ויהי ידיו אמונה אין הכוונה לאמונה כמו אמונה בקב"ה.
* גם הציווי על הזיכרון מופיע בשתי המקומות
* המילה 'יה' מופיעה רק בשתי המקומות האלה בלבד, וגם המילים מדר דר.

מה התפקיד של ידי משה? ויהי ידיו אמונה, אין הכוונה לנס. אלא נראה שידי משה המושטות כלפי מעלה הם בעצם ידיים של תפילה אנושית. כשמשה הרים את ידיו במצרים זה היה אות ונס, ונכון שכתוב שהוא הרים את ידיו אבל בעצם זה היה ידיו של הקב"ה (מעין ידה אריכתא). אבל אצלנו התפקיד של ידי משה זה לא להיות יד ה' אלא לפנות אל הקב"ה בתפילה.

ונראה שלפי זה אפשר להציע פירוש אחר ממה שראינו שיש שתי זירות ניסית וטבעית. אלא בעצם המלחמה בעמלק היא מלחמה אנושית טבעית בלבד, אבל היא בעלת שתי מרכיבים שונים. מרכיב אחד של השתדלות אנושית של מלחמה ומרכיב שני של תפילה. ויש קושי גם בתפילה וגם במלחמה, וכמובן שגם יש קשר בין התפילה למלחמה.
הסיפור הזה של עמלק מנחה אותנו איך להתמודד מול מאבק בחיים שלנו, גם במישור של המאבק וגם במישור של התפילה. מלחמת עמלק היא אנטיתזה למלחמת מצרים ששם העם לא עושה כלום וזה נס גמור שלא תלוי כלל בעם ישראל, לא בתפילה ולא במעשה שלהם. לעומת זאת במלחמת עמלק אין שום נס אלא רק השתדלות, והחידוש זה שצריך גם השתדלות למטה במלחמה וגם השתדלות למעלה עם תפילה.

נראה אולי שלא חייבים לתלות את מה שמתרחש למטה בזירת הקרב, לבין מה שקורה למעלה בהר, זה כבר תפקידו של הקב"ה לעשות את הקשר. וכל אחד צריך להשתדל מהצד שלו כאילו אין צד נוסף.

ר' מרדכי יוסף ליינר (איזביצה) עושה חלוקה דומה אבל קצת שונה-

7**. ר' מרדכי יוסף ליינר, השלוח ח"א - פרשת בשלח**

**ה' ילחם לכם ואתם תחרשון. הענין בזה שכאן נצטוו להחריש מבלי שום פעולה ואף בתפלה לא יתפללו להש"י, ובמלחמות עמלק נמצא להפך שנאמר והיה כאשר ירים וכו', ונאמר ויהי ידיו אמונה ומתרגמינן והוה ידוהי פרישן בצלו. אך הענין בזה כי יש חילוק בין עמלק לשאר אומות, כי שאר אומות אומרים שאין הכל בידי שמים ותולין כל השפעות טובה בכחותם לאמור כחי ועוצם ידי, ולכן במלחמות ישראל נגד מצרים נצטוו להחריש, היינו להראות שהכל בידי שמים ובזה היו מנצחים, כי בישראל נמצא זאת המבינות כי הכל בידי שמים, וגם תפלה שהאדם מתפלל ג"כ אינו יכול להתפלל בלתי רצון הש"י ולכן נאמר ואתם תחרישון [יג]. אבל בעמלק שהוא נקרא ישראל מומר כדאיתא בקדושין [י"ח.] והוא תולה כל מעשיו בהש"י שאומר כל הרע שהוא עושה הוא ברצון הש"י, כי בלא רצון הש"י לא היה יכול לעשות [יד], ונגדו הוא העצה להראות כי יראת שמים הוא בידי האדם והאדם צריך לעבודה ותפלה, וע"ז נאמר בגמ' [סנהדרין ס'.] על רבשקה שהיה ישראל מומר מפני שאמר המבלעדי ה' עשיתי, ותלה מעשיו הרעים בהש"י ונגדו היא העצה להתפלל [טו]:**

ר' מרדכי מבין ש"ויהי ידיו אמונה" הכוונה היא שידיו של משה הם ידי תפילה. ישנם שתי צורות של כפירה, כפירה אחת היא שאומרת שהכל בידי אדם והיא לא מאמינה לא בניסים ולא בהשגחה, תפיסה טבעית ואתאיסטית קיצונית. התמודדות מול התפיסה הזו היא בעצם להראות ניסים ושיש השגחה וזה בעצם ההתמודדות אל מול מצרים.
מול הגישה הזו יש כפירה נוספת, שהיא הופכת את החולשות לאידאולוגיות דתיות, שאומרות שכל הדברים הם מאת ה'.
אפשר לקחת את הדברים של האיזביצה למקום מעודן יותר, יש שתי סוגי אנשים, יש כאלה שאוהבים לחוש את השליטה בידיים שלהם, ולהרגיש שהכל תלוי בהם ומאמינים בהרבה השתדלות. אנשים כאלה יכולים להתאזן ע"י חוויות שבהם הם ירגישו שלא הכל בשליטתם ובידיים שלהם.
לעומתם יש סוג שני של אנשים שדווקא נטייתם הטבעית היא לסמוך על הקב"ה בהכל, "נתפלל על זה", אבל הם לא מאמנים בהשתדלות. אדם כזה צריך להכניס אותו למרחבי פעולה שבהם העשייה שלו תהפוך להיות קריטית, כמו במלחמת עמלק. ואז מתוך החוויה הזו הוא יוכל להתאזן ע"י הדגשה של הצורך בעשייה והשתדלות. ואפילו התפילה של אדם כזה צריכה השתדלות כמו התפילה של משה על ההר.
בעצם אחרי שהעם עבר את החוויה של יציאת מצרים הוא היה חייב לעבור את החוויה הנגדית של עמלק. ונראה שכולם חווים בחיים שלנו כל הזמן מעבר בין שתי החוויות הללו, ונעים כל הזמן בין שתי התנועות הללו.
בעזרת ה' שנדע להחזיק את שתי התנועות הללו.
שבת שלום!

ניגון לכבוד ט"ו בשבט- באבוב-

https://www.youtube.com/watch?v=3p0lVSEmns8